**KATEDRA ZA UKRAJINSKI JEZIK I KNJIŽEVNOST**

**ODSJEK ZA ISTOČNOSLAVENSKE JEZIKE I KNJIŽEVNOSTI**

**FILOZOFSKI FAKULTET SVEUČILIŠTA U ZAGREBU**

**srdačno Vas pozivaju na**

**Međunarodnu znanstvenu ukrajinističku konferenciju**

**u spomen na Rajisu Trostinsku**

***Poštovane kolegice, poštovani kolege!***

 Katedra za ukrajinski jezik i književnost Odsjeka za istočnoslavenske jezike i književnosti Filozofskog fakulteta Sveučilišta u Zagrebu srdačno Vas poziva na *Međunarodnu znanstvenu ukrajinističku konferenciju u spomen na Rajisu Trostinsku*, dugogodišnju profesoricu zagrebačke ukrajinistike koja se u svojem znanstvenom radu bavila frazeologijom, leksikologijom, semantikom, kontekstologijom, fonologijom, gramatikom, poredbenim proučavanjem slavenskih jezika, problemima prijevoda, kulturologijom, teorijom i povijesti književnosti. Svojim doprinosom uspostavljanju i razvoju hrvatske ukrajinistike, osnivanju *studija ukrajinskog jezika i književnosti*, neprekidnom brigom o njegovoj budućnosti, znanstvenim i pedagoškim djelovanjem, trajno je zadužila generacije studenata i znanstvenika koji su imali čast od nje učiti i s njome surađivati.

Konferencija će se održati **5. i 6. rujna 2024. godine** uživo na Filozofskom fakultetu u Zagrebu (Ivana Lučića 3) uz zasebnu mogućnost sudjelovanja u odvojenim *online* sekcijama. Radni su jezici konferencije hrvatski, ukrajinski i engleski.

**Tematska područja istraživanja**:

1. Aktualna pitanja iz ukrajinskog ili slavenskog jezikoslovlja

2. Aktualna pitanja iz ukrajinske ili slavenske znanosti o književnosti

3. Ukrajinsko-slavenske (jezične i književne) paralele i kontakti

4. Istraživanja iz područja kulturologije

5. Istaknute osobe ukrajinske znanosti i kulture. Znanstvenici i književnici.

Izlaganja mogu obuhvaćati i širi spektar ukrajinističkih, slavističkih i komparatističkih tema iz jezikoslovlja, znanosti o književnosti, kulturologije, translatologije, folkloristike, tema koje se bave ukrajinskim identitetom, metodikom poučavanja, ali i znanstvenim istraživanjima jezika, književnosti i kulture u vrijeme rata, kao i hrvatsko-ukrajinskim i slavenskim vezama i sl.

Duljina trajanja izlaganja je 15 minuta. Organizatori zadržavaju pravo odabira sažetaka izlaganja pristiglih u prijavama.

Molimo Vas da nam **prijavu o sudjelovanju** i **sažetke** izlaganja pošaljete do 15. svibnja 2024. godine. U prijavi valja navesti ime, prezime, naziv ustanove i oblik sudjelovanja; podatke dostaviti na e-adresu: ukrajinistika.ffzg@gmail.com

**Kotizacija** za sudjelovanje na konferenciji iznosi 100 eura, u slučaju sudjelovanja na daljinu – 30 eura. Podaci o uplati bit će dostavljeni nakon odluke Organizacijskog odbora o prihvaćanju sažetka izlaganja. Sudionici iz Ukrajine oslobođeni su kotizacije.

Troškove putovanja i smještaja sudionici konferencije snose sami.

Nakon održane konferencije predviđeno je tiskanje zbornika radova.

**Važni datumi**

Vrijeme održavanja konferencije: 5. i 6. rujna 2024.

Rok za prijavu sudjelovanja i sažetaka: 15. svibnja 2024.

Obavijest o prihvaćanju sažetaka: 30. svibnja 2024.

**Objava radova**

Radovi prihvaćeni nakon recenzentskog postupka bit će objavljeni u zborniku radova tijekom 2025. godine. Slanje radova do 1. studenog 2024.

Radujemo se Vašem odazivu i sudjelovanju.

Organizacijski odbor konferencije